b'\n_START_ARTICLE_\nKonkordatas\n_START_PARAGRAPH_\nKonkordatas\xc2\xa0\xe2\x80\x93 speciali tarptautin\xc4\x97 sutartis, kuri\xc4\x85 sudaro Apa\xc5\xa1tal\xc5\xb3 Sostas su kita valstybe. Konkordatas nustato Katalik\xc5\xb3 ba\xc5\xbeny\xc4\x8dios teisin\xc4\x99 pad\xc4\x97t\xc4\xaf, pareigas ir teises toje valstyb\xc4\x97je. Konkordatas paprastai sudaromas neribotam arba ribotam laikui ir turi b\xc5\xabti ratifikuotas. Konkordatas gali b\xc5\xabti bendras arba dalinis, susij\xc4\x99s su kokiu nors vienu klausimu.\n_START_SECTION_\n\xc5\xbdym\xc5\xabs konkordatai\n_START_PARAGRAPH_\nPirmuoju konkordatu laikoma 754\xc2\xa0m. popie\xc5\xbeiaus Stepono III ir frank\xc5\xb3 karaliaus Pipino Trumpojo sudaryta sutartis. 1122\xc2\xa0m. buvo tarp popie\xc5\xbeiaus Kaliksto II ir \xc5\xa0ventoji Romos imperijos imperatoriaus Henriko V buvo sudarytas Vormso konkordatas, kuriuo pripa\xc5\xbeinta popie\xc5\xbeiaus pirmenyb\xc4\x97. Naujaisiais laikais vienas \xc5\xbeinomiausi\xc5\xb3 konkordat\xc5\xb3 buvo sudarytas 1801\xc2\xa0m. tarp Napoleono Bonaparto ir popie\xc5\xbeiaus Pijaus VII. 1929\xc2\xa0m. tarp Vatikano ir Italijos buvo pasira\xc5\xa1ytas abiej\xc5\xb3 valstybi\xc5\xb3 santykius reglamentav\xc4\x99s Laterano susitarimas. XX a. sudaryti konkordatai leido Katalik\xc5\xb3 ba\xc5\xbeny\xc4\x8diai laisvai vykdyti misijas valstyb\xc4\x97se, su kuriomis galiojo konkordatai.\n_START_SECTION_\nKonkordatas su Lietuva\n_START_PARAGRAPH_\n1927\xc2\xa0m. rugs\xc4\x97jo 27 d. Vatikanas sudar\xc4\x97 konkordat\xc4\x85 su Lietuva. Juo buvo pripa\xc5\xbeinta Katalik\xc5\xb3 ba\xc5\xbeny\xc4\x8dios veiklos laisv\xc4\x97 Lietuvoje, nustatyti abiej\xc5\xb3 valstybi\xc5\xb3 santykiai. 1940\xc2\xa0m. sovietams Lietuv\xc4\x85 okupavus, konkordato galiojimas buvo nutrauktas. Apa\xc5\xa1tal\xc5\xb3 Sostas nepripa\xc5\xbeino Lietuvos okupacijos ir jos pasekmi\xc5\xb3, tod\xc4\x97l laik\xc4\x97si nuomon\xc4\x97s, kad diplomatiniai santykiai tik sustabdyti, bet nenutraukti. 1991\xc2\xa0m. rugs\xc4\x97jo 30 d. Lietuvos ir Vatikano diplomatiniai santykiai oficialiai atkurti. 2000\xc2\xa0m. gegu\xc5\xbe\xc4\x97s 5 d. Vilniuje pasira\xc5\xa1yta Lietuvos ir \xc5\xa0ventojo Sosto Sutartis d\xc4\x97l santyki\xc5\xb3 tarp Katalik\xc5\xb3 Ba\xc5\xbeny\xc4\x8dios ir Lietuvos teisini\xc5\xb3 aspekt\xc5\xb3.'